VSL Sklep II Cp 2391/2018
Sodna praksa višjih sodišč, 2019-06-21

sklenitev sodne poravnave - odmera pravdnih stroškov - potrebnost stroškov

V tej pravdni zadevi sta po izdaji vmesne sodbe, s katero je bilo ugotovljeno, da je zahtevek po temelju v celoti utemeljen, pravdni stranki na pritožbeni obravnavi sklenili sodno poravnavo, v kateri se je tožena stranka zavezala tožniku v 15 dneh plačati 3.000 EUR. Odmero pravdnih stroškov (ob upoštevanju rezultata postopka, torej okoliščine, da se je tožena stranka tožniku zavezala plačati vse, kar je zahteval) sta pravdni stranki prepustili pritožbenemu sodišču.

I. Tožena stranka mora tožeči stranki v 15 dneh povrniti 2.069,34 EUR pravdnih stroškov, v primeru zamude z zakonskimi zamudnimi obrestmi od poteka roka za prostovoljno izpolnitev dalje.

II. Tožena stranka mora v 15 dneh povrniti 871,42 EUR stroškov postopka v korist proračuna Republike Slovenije na transakcijski račun Okrožnega sodišča v Ljubljani št. ... s sklicem na številko ... (koda namena: GOVT, namen: vračilo po odločbah Bpp 000/2017, Bpp 000/2018 in Bpp 000/2018), v primeru zamude z zakonskimi zamudnimi obrestmi od poteka roka za prostovoljno izpolnitev dalje.

1. V tej pravdni zadevi sta po izdaji vmesne sodbe, s katero je bilo ugotovljeno, da je zahtevek po temelju v celoti utemeljen, pravdni stranki na pritožbeni obravnavi sklenili sodno poravnavo, v kateri se je tožena stranka zavezala tožniku v 15 dneh plačati 3.000 EUR. Odmero pravdnih stroškov (ob upoštevanju rezultata postopka, torej okoliščine, da se je tožena stranka tožniku zavezala plačati vse, kar je zahteval) sta pravdni stranki prepustili pritožbenemu sodišču. Stroške je višje sodišče odmerilo ob upoštevanju Zakona o pravdnem postopku (ZPP), Zakona o Odvetništvu (ZOdv) in Odvetniške tarife (OT).

2. Tožnik je del pravdnih stroškov kril sam - te mora tožena stranka povrniti njemu (odločitev v I. odstavku izreka), za del stroškov pa mu je bila odobrena brezplačna pravna pomoč, zato jih mora tožena stranka povrniti v korist proračuna Republike Slovenije (odločitev v II. odstavku izreka). Natančnejša odmera je razvidna iz stroškovnika na list. št. 284 v spisu (obojestransko).

3. Stroški, ki jih mora tožena stranka povrniti tožniku so: odvetniški stroški za sestavo odškodninskega zahtevka, tožbe, pripravljalne vlogo s 24. 3. 2016 in zastopanje na prvem naroku glavne obravnave (4 x po 300 odvetniških točk), za sestavo treh (od priglašenih petih) pripravljalnih vlog ter zastopanje na naroku za glavno obravnavo 19. 10. 2017 (4 x po 150 odvetniških točk) in 150 odvetniških točk za trajanje naroka 19. 10. 2017, 20 točk za sestavo vloge z 20. 12. 2016, 375 točk za zastopanje na pritožbeni obravnavi, 150 točk za trajanje naroka, 2 % materialnih stroškov in 22 % DDV ter 33,30 EUR potnih stroškov in 180 EUR sodne takse za tožbo (tožnik do vrnitve takse ni upravičen, saj je do poravnave prišlo po izdaje sodbe; tar. št. 1122 taksne tarife ZST). Skupaj mora ob vrednosti odvetniške točke 0,60 EUR tožena stranka tožniku plačati 2.069,34 EUR stroškov.

4. Iz sredstev BPP je bilo plačanih 475,47 EUR izvedenine (na podlagi odločbe Okrožnega sodišča v Ljubljani Bpp 000/2018). Poleg tega je bila tožniku brezplačna pravna pomoč odobrena za zastopanje pred sodiščem prve stopnje od 17. 10. 2017 dalje (odločba Okrožnega sodišča v Ljubljani Bpp 000/2017) ter sestavo in vložitev odgovora na pritožbo (odločba Okrožnega sodišča v Ljubljani Bpp 000/2018). Pri odmeri odvetniških stroškov je višje sodišče upoštevalo 17. člen ZOdv, tako da mora tožena stranka povrniti: 4 x po 75 odvetniških točk za zastopanje na narokih 18. 1. 2018 in 18. 6. 2018 ter sestavo dveh (od priglašenih petih) pripravljalnih vlog ter 187,5 odvetniških točk za sestavo odgovora na pritožbo, 2 % materialnih stroškov in 22 % DDV ter 33,30 EUR potnih stroškov, skupaj torej 871,42 EUR.

5. Ostali priglašeni stroški niso bili potrebni (155. člen ZPP), odvetniku po OT ne pripadajo, ali pa tožeča stranka ni navedla dejstev, ki so nujni za preizkus njihove višine.

Zakon o dopolnitvi zakona o pravdnem postopku (1980) - člen 155, 159

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.